ེགས་བམ་བརྒྱ་དང་བཅུ་གསུམ་པ་བཞུགས་སོ། །
༄༅། །ཡོན་ཏན་རིན་པོ་ཆེའི་མཛོད་ཀྱི་འགྲེལ་པ་བདེན་གཉིས་གསལ་བྱེད་ཟླ་བའི་སྒྲོན་མེ་ཞེས་བྱ་བའི་སྨད་ཆ་བཞུགས་སོ། །
གསུམ་པ་སྐྱེས་བུ་ཆེན་པོའི་ལམ་དངོས་བྱང་ཆུབ་ཀྱི་སེམས་རྣམ་པ་གཉིས་བསྒོམ་པ་བཤད་པ་ལ་གསུམ་སྟེ། ལམ་གྱི་གཞུང་ཤིང་རྒྱུ་མཚན་ཉིད་ཀྱི་ཐེག་པ་ལྟར་བཤད་པ། ལམ་གྱི་སྦས་དོན་གསང་སྔགས་རྡོ་རྗེ་ཐེག་པ་ལྟར་བཤད་པ། ལམ་གྱི་ཉེ་ལམ་རང་བཞིན་རྫོགས་པ་ཆེན་པོ་ལྟར་བཤད་པའོ། །དང་པོ་ལམ་གྱི་གཞུང་ཤིང་རྒྱུ་མཚན་ཉིད་ཀྱི་ཐེག་པ་ལྟར་བཤད་པ་ལ་གསུམ་སྟེ། བློ་སྦྱང་བ་ཚད་མེད་བཞིའི་ལེའུ། དམ་བཅའ་བ་བྱང་ཆུབ་ཀྱི་སེམས་ཡོངས་སུ་བཟུང་བའི་ལེའུ། བསླབ་བྱ་ལ་སློབ་པ་སྨོན་འཇུག་བསླབ་བྱའི་ལེའུའོ། །དང་པོ་ལ་གཉིས་ཏེ། ཐེག་ཆེན་ལམ་གྱི་སྤྱི་སྡོམ་བཤད་པ། ཚད་མེད་བཞི་དངོས་བཤད་པའོ། །དང་པོ་ལ་གསུམ་སྟེ། བསམ་པ་སེམས་བསྐྱེད་སྐྱེ་བའི་ཚུལ། སྦྱོར་བ་ཐེག་ཆེན་གྱི་ལམ་ད་འགྱུར་བའི་ཐབས། དེ་གཉིས་ཟུང་ད་འཇུག་པར་རྒྱུད་ལ་སྐྱེ་བའི་རིམ་པ་བཤད་པའོ། །དང་པོ་ནི། དེ་ལྟར་སྐྱབས་སུ་སོང་ནས་ཐེག་པ་ཆེན་པོའི་ལམ་དངོས་ལ་འཇུག་པའི་ཐོག་མར་ལམ་དེའི་ཁྱད་པར་ཤེས་པར་བྱ་སྟེ། དེ་ལ་སྲིད་པ་མཐའ་དག་མེའི་འོབས་ལྟ་བུར་མཐོང་ནས་རང་གི་སྡུག་བསྔལ་དང་ཉོན་མོངས་ཉེ་བར་ཞི་བའི་དོན་ད་བསླབ་པ་གསུམ་གྱི་ལམ་ལ་བསླབ་པས་མྱང་འདས་ཕྱོགས་གཅིག་པ་ཙམ་ཐོབ་ཀྱང་བསམ་སྦྱོར་རྒྱ་ཆུང་བས་ཐེག༷་པ་དམན༷་པ་ཞེས་བྱ་སྟེ། རྒྱུ་དེའི་འབྲས་བུ་དེ་ནི་རྫིང༷་བུ་སྟེ་འཁྱིལ་ཆུ་རྙོག་མ་ཅན་ལྟ་བུར༷་ཉོན་མོངས་ཞི་བའི་འགོག་པ་ཙམ་གྱི་ངང་ད་ཀུན་གཞིའི་བག་ཆགས་དང་མ་བྲལ་བར་གནས་པས་དོན་གཉིས་ཕུན་སུམ་ཚོགས་པའི་འབྱོར་པ་ཐམས་ཅད་ཇི་ལྟར་འདོད་པ་བཞིན་འབྱུང་བའི་རིན་པོ་ཆེ་ལྟ་བུའི་བྱང༷་ཆུབ༷་སེམས༷་ཀྱི༷་ཁམས༵་ཐེག་པ་ཆེན་པོའི་རིགས༷་ལས༷་ཉམས༷་པའི༷་ཉན༷༷་རང༷་གི་སྐྱེས༷་བུའི༷་སེམས༵་ཞི་བ་ཕྱོགས་གཅིག་པར་ཞུགས་པ་དེ་ཉིད་མཐར་སངས་རྒྱས་རྣམས་ཀྱིས་བསྐལ་ནས་སྟོང༷་ཉིད༷་ཤེས་པའི་ཤེས་རབ་དང་སེམས་ཅན་ལ་དམིགས་པའི་སྙིང༷་རྗེའི༷་བློ་དམ་པ་མི་གནས་པའི་མྱང་འདས་སུ་འཁྲིད་པའི་དེ༷ད་དཔོན༷་ལྟ་བུ་ལ་སྦྱར་བའི་མཐས༷་ཐེག་ཆེན་གྱི་རིགས་སད༷་ནས༵་ཐེག༷་པ་ཆེན༷་པོའི་ཆོས་ཟབ་པ་དང་རྒྱ་ཆེ་བ་རྒྱ༷་མཚོ༷་ལྟ་བུ་ལ་བསླབས་ཏེ་རྣམ་པ་ཐམས་ཅད་ཀུན༷་མཁྱེན༷་པའི་གོ་འཕང་ཆོས་ཀྱི་སྐ་ལས་རྟག་ཁྱབ་ལྷུན་གྲུབ་ཆེན་པོའི་ཕྲིན་ལས་རྩོལ་མེད་ད་འབྱུང་བའི་རིན་པོ་ཆེའི་གླིང༷་ད༷་གདོད་འགྲོ༵་དགོས་པས་ན། བློ་ལྡན་རྣམས་དང་པོ་ནས་གང་ལ་འཇུག་པའི་ལམ་ནི་ཐེག་པ་ཆེན་པོ་ཁོ་ན་ཡིན་ཏེ། ཕར་ཕྱིན་བསྡུ་བ་ལས། འཇིག་རྟེན་དོན་བསྒྲུབ་ཚུལ་ལ་མཐ་མེད་པའི། །ཐེག་པ་གཉིས་པོ་གཏན་ད་སྤང་བྱས་ཤིང་། །ཐབ་རྒྱལ་ཐེག་པ་སྙིང་རྗེས་བསྟན་པ་ལ། །གཞན་ཕན་རོ་གཅིག་རང་བཞིན་དེ་དག་འཇུག །ཅེས་སོ། །དེ་ཡང་མཐར་ཐག་ཐེག་པ་གསུམ་ད་འདོད་པའི་ལུགས་ལྟར་ན་ཐེག་དམན་གྱི་རིགས་ངེས་དག་རང་འབྲས་ལས་མི་ལྡོག་ཀྱང་མ་ངེས་པའི་རིགས་ཅན་རྣམས་དམན་ལམ་སྔོན་ད་སོང་ནས་ཐེག་ཆེན་ལ་འཇུག་པར་འདོད་ཀྱང་། དབུ་མ་པའི་ལུགས་ལ་ནི། ཇི་སྐད་ད། ཟླ་བ་སྒྲོན་མེའི་མདོ་ལས། འགྲོ་བ་འདི་དག་མ་ལུས་སངས་རྒྱས་རྒྱུ། །འདི་ན་སྣོད་མིན་སེམས་ཅན་གང་ཡང་མེད། །ཅེས་པ་ལྟར། གནས་སྐབས་དམན་པ་ལ་དགག་སྒྲས་རིགས་ཆད་ཡོད་པར་བཤད་པ་དང་། ཐེག་གསུམ་གྱི་རིགས་སོ་སོར་བཤད་ཀྱང་མཐར་ཐག་ནི་ཐེག་པ་ཆེན་པོའི་ལམ་ནས་འཚང་རྒྱ་བར་མི་འགྱུར་བའི་སེམས་ཅན་ནི་གང་ཡང་མེད་པར་འདོད་ལ། དེས་ན་ཁ་ཅིག་དང་པོ་ནས་བསམ་པ་རྒྱ་ཆེ་ཞིང་སྟོང་ཉིད་ལ་མོས་པ་ཐོབ་པས་ཐེག་པ་ཆེན་པོའི་ལམ་ལ་སློབ་ནུས་པ་དང་། འགའ་ཞིག་དམན་པའི་ལམ་ལ་སློབ་བཞིན་པ་ནས་དང་། གཞན་དག་རང་འབྲས་ཐོབ་ཟིན་ནས་ཐེག་པ་ཆེན་པོའི་སེམས་སྐྱེ་བ་ཡོད་དོ། །གཉིས་པ་སྦྱོར་བ་ཐེག་ཆེན་གྱི་ལམ་ད་འགྱུར་བའི་ཐབས་ནི། སྦྱིན༷་པ་ལ་སོག༷ས་པའི་ཐབས་ཀྱི་ཆ་རྣམས་ཤེས་རབ་དམ་པས་མ་ཟིན་པ་དེ་སྲིད་ད་ཕ༷་རོལ༷་ཏུ་ཕྱིན༷་པའི༷་མིང་ཡང་མི་ཐོབ་ཅིང་རྣམ༷་པ༷་ལྔ༷་པོའི༵་ངོ༷་བོ༷་དེ་བྱང་ཆུབ་ཆེན་པོའི་རྒྱུར་ལུང༷་ད༷་མ༷་བསྟན༷་པས་དངོས་པོ་དམན་པ་ལྕག༷ས་ཀྱི་ཁམས༷་སུ༵་ཡོད་པ་ལྟ་བུ་དགེ་རྩ་དམན་ཞིང་རྣམ༷་པར༷་ཉམས༷་པ༷་དེ་ཉིད་ལ་ཐབས༷་ཀྱི་གཙོ་བོ་བྱང་ཆུབ་ཀྱི་སེམས་དང་། ཤེས༷་རབ་ཀྱི་གཙོ་བོ་ཆོས་ཐམས་ཅད་རང་བཞིན་མེད་པར་རྟོགས་པའི་ལྟ་བ་ཟུང་ད་འབྲེལ་བའི་གསེར༷་འགྱུར༷་གྱི་རྩི༷་ལྟ་བུས༵་རྒྱས་ཐེབས༷་པའི༷་མོད༷་ལ༷་རིན༷་ཐང༷་ཆེན༷་པོ༷་གསེར་གྱི་དངོས་པོ་ལྟ་བུ་བྱང་ཆུབ་ཆེན་པོར་རྒྱུར་བསྒྱུར་བར༷་བྱེད༵་པ་ཡིན་ནོ། །གསུམ་པ་དེ་གཉིས་ཟུང་ད་འཇུག་པར་རྒྱུད་ལ་སྐྱེ་བའི་རིམ་པ་བཤད་པ་ནི། མཐའ་གང༷་ལའང་མི་གནས་པའི་མྱ་ངན་ལས་འདས་པ་དེ་ཐོབ་པའི་ཕྱིར༷་ལམ་བསྒྲུབ་པའང་དེ་དང་རྗེས་སུ་མཐན་པ་ཞིག་སྟེ། དེ་ཡང་ཞི་བའི་མཐར་ལྟུང་བ་འགོག་བྱེད་སྙིང༷་རྗེ༷་ཆེན་པོའི༷་སྒོ་ནས་མཐའ་ཡས་པའི་སེམས་ཅན་རྣམས་ལ་དམིགས་ཏེ་ཕྱིན་དྲུག་གི་ནང་ད་དཀར་ཆོས་ཐམས་ཅད་ཚང་བར་བསྡུས་ནས་ཉམས་སུ་ལེན་པའི་ཐབས༷་དང༷་། སྲིད་པའི་མཐར་ལྟུང་བ་འགོག་བྱེད་ཆོས་ཐམས་ཅད་སྟོང༷་པ་ཉིད༷་ཀྱི༵་ངོ་བོར་རྟོགས་པའི་ཤེས༷་རབ༷་ཀྱིས་འཁོར་གསུམ་གྱིས་བསྡུས་པའི་ཆོས་རྣམས་ལ་བདེན་པར་མི་བལྟ་བས་དངོས་པོ་འཛིན་པ་ཐམས་ཅད་གཅོད་པར་བྱེད་པ་སྟེ། མདོ་ལས། ཐབས་ནི་བསྡུ་བ་ཤེས་པའོ། །ཤེས་རབ་ནི་ཡོངས་སུ་གཅོད་པ་ཤེས་པའོ། །ཐབས་ནི་སེམས་ཅན་ལ་བལྟ་བའོ། །ཤེས་རབ་ནི་ཆོས་ཐམས་ཅད་ལ་མི་བལྟ་བའོ། །ཞེས་སོ། །དེ་ལྟར་དེ་གཉིས་ཟུང༷་ད༷་འཇུག༷་པའི༷་སྟོང་ཉིད་སྙིང་རྗེའི་སྙིང་པོ་ཅན་གྱི་བྱང༷་ཆུབ༷་ཀྱི་སེམ༵ས་མཚན་ཉིད་པ་ནི་ས་དང་པོ་ནས་ཡོད་པ་ཡིན་ལ། དེ་ཇི་ལྟར་རྒྱུད་ལ་སྐྱེ་བའི་རྒྱུའི་རིམ་པ་ནི། སྦྱོར༷་བ༷་ཚད༷་མེད༷་པ༷་བཞི༷འི་བློ་ཡང་ཡང་སྦྱོང་ན་བསམ་སྦྱོར་ཐམས་ཅད་ཐེག་པ་ཆེན་པོའི༷་ལམ་ད་འགྱུར་བས་ན་ས༷་མཁན༷་གྱི༵་ཆོས་དང་མཚུངས་པས་དེའི་ཐ་སྙད་བཏགས་ཤིང་། དེ་དག་ལ་ཅིའི་ཕྱིར་ཚད་མེད་ཅེས་བྱ་ཞེ་ན། སློབ་དཔོན་བུདྡྷ་གུབྟས། འདི་ལྟར་སེམས་ཅན་ཚད་མེད་པ་ལ་དམིགས་པ་དང་། ཚོགས་ཚད་མེད་པ་དང་། ཆོས་ཚད་མེད་པ་དང་། ཡེ་ཤེས་ཚད་མེད་པ་སྟེ། ཞེས་གསུངས་ཏེ། དང་པོ་ནི་ཁམས་གསུམ་པའི་སེམས་ཅན་མང་ཉུང་འདི་ཙམ་མོ་ཞེས་དཔག་པར་མི་ནུས་པ་དང་། གཉིས་པ་ནི་བསོད་ནམས་དང་ཡེ་ཤེས་རྣམ་པ་གཉིས་ཏེ་བསྐྱེད་པའི་རྒྱུའམ་ངོ་བོ་ཡིན་པ་དང་། གསུམ་པ་ནི་སངས་རྒྱས་ཀྱི་ཆེ་བའི་ཡོན་ཏན་སྟོབས་དང་མི་འཇིགས་པ་ལ་སོགས་པ་དང་། བཞི་པ་ནི་ཤེས་བྱ་དང་ཤེས་པ་ཐ་མི་དད་པས་དེ་བཞིན་གཤེགས་པའི་ཡེ་ཤེས་ཀྱི་དམིགས་པའི་ཡུལ་ད་གྱུར་པ་སྟེ་བྱམས་པ་ལ་སོགས་པ་ཆོས་བཞི་པོ་དེ་དག་གི་ངོ་བོར་གནས་པའོ། །དེས་ན་ཚད་མེད་པ་བཞི་པོ་དེ་སྨོན་སེམས་མ་སྐྱེས་པ་སྐྱེ་བའི་སྦྱོར་བའང་ཡིན་ལ། སྐྱེས་ཟིན་ནས་སྨོན་སེམས་ཀྱི་ངོ་བོར་གནས་ཤིང་། དེའི་བསླབ་བྱར་ཡང་འགྱུར་རོ། །དེ་ལྟར་བློ་སྦྱངས་ནས་སྨོན༷་འཇུག༷་བྱང་ཆུབ་ཀྱི་སེམས་གཉིས༷་བསྐྱེད་པ་དང༷་དེ་དག་གི་འཇུག་ལྡོག་གི་བསླབ༷་བྱ༷་ལ་ཚུལ་བཞིན་སློབ༷་པ་ལས༷་ཐབས་ཤེས་ཟུང་ད་འཇུག་པའི་བྱང་ཆུབ་ཀྱི་སེམས་དེ་ཚོགས་སྦྱོར་ད་རྗེས་མཐན་ཙམ་དང་། མཐོང་ལམ་ད་ཇི་བཞིན་པར་སྐྱེ༵་བ་ཡིན་ནོ། །གཉིས་པ་ཚད་མེད་བཞི་དངོས་བཤད་པ་ལ་ལྔ་སྟེ། ཚད་མེད་བཞིའི་དམིགས་རྣམ། གོལ་ས། ཁྱད་པར་ཅན། སྒོམ་ཚུལ། ཕན་ཡོན་ནོ། །དང་པོ་ལ་བཞི་སྟེ། བྱམས་པའི། སྙིང་རྗེའི། དགའ་བའི། བཏང་སྙོམས་ཀྱི་དམིགས་རྣམ་མོ། །དང་པོ་བྱམས་པའི་དམིགས་རྣམ་ནི། བྱམ༷ས་པ་ཚད་མེད་པའི༷་ངོ༷་བོ༷་གང་ཞེ་ན། འདི་ལྟར་དམིགས་པ་ནི་སེམས་ཅན་གཞན༷་མངོན་མཐོའི་བདེ་བ་ཙམ་དང་ཡང་མི་ལྡན་པའི་ངན་སོང་གི་འགྲོ་བ་རྣམས་དང་། མཐོ་རིས་ཐོབ་ཀྱང་འབྱོར་པ་ཡོད་པའི་བདེ་བ་དང་མི་ལྡན་པའི་དབུལ་པོ་ལ་སོགས་པས་མཚོན་བདེ་བས་ཕོངས་པ་རྣམས་དང་། རྣམ་གྲོལ་གྱི་བདེ་བ་དང་མི་ལྡན་པའི་འཁོར་བའི་སེམས་ཅན་ཐམས་ཅད་ཀྱི་བར་ལའོ། །རྣམ་པ་ནི། དེ་དག་མངོན་མཐོའི་བདེ་བ་ནས་རྣམ་པར་གྲོལ་བ་མཐར་ཐག་པའི་བདེ༷་བའི་བར་དང་ལྡན་པར་འདོད༷་པར༷་ཡིན༵་ལ། དེ་ཡང་བདེ་བ་དང་ལྡན་ན་ཅི་མ་རུང་སྙམ་ད་སྨོན་པ་ཙམ་ནི་ཕལ་པ་འགའ་ཞིག་དང་། ཉན་རང་རྣམས་ལའང་ཡོད་པས། བྱང་ཆུབ་སེམས་དཔའི་བྱམས་པ་ནི་དཔེར་ན་ཤིན་ཏུ་སྙིང་ད་སྡུག༷་པ་དང་ཡིད་ད་འོང་བར་བལྟ་བའི༷་མ༷་ཡིས༷་བུ༷་དེ་ལ༷་སྙིང་ནས་བྱམས་ཤིང་བརྩེ་བས་དེ་ཉིད་བདེ་ཞིང་སྐྱིད་པའི་ཐབས་སུ་བརྩོན་པ་ན་རང་ལ་དཀའ་ཚེགས་ཚ་གྲང་བཀྲེས་སྐོམ་ལ་སོགས་པའི་གནོད་པ་ཅི་བྱུང་ཡང་བསྲན་ནུས་ཤིང་དེས་ཚུར་ལ་གནོད་པ་བྱེད་ནའང་སླར་བརྩེ་བས་བལྟ་བ་ལས་ཁོང་མི་འཁྲུགས་པ་ཇི༷་ལྟ་བ་དེ་བཞིན༷་ད༵་རྟག་ཏུ་སེམས་ཅན་ཐམས་ཅད་ལ་ཕན་འདོགས་ཀྱི་བསམ་པས་ཡིད་ད་འོང་བར་བལྟས་ནས་རང་གི་ལུས༷་དང༷་ལོངས༷་སྤྱོད༷་དས་གསུམ་གྱི་དགེ༷་བའི་རྩ་བ༷་ཅི་ཡོད་པ་ཐམས་ཅད་ཀུན༷་སྤུངས༷་པ་སྟེ་གཅིག་ཏུ་བསྡོམས་ནས༵་གཞན༷་སེམས་ཅན་དེ་དག་ལ༷་གནས་སྐབས་དང་མཐར་ཐག་གི་ཕན༷་པ་རྒྱ་ཆེན་པོ་འདོ༷གས་པ་དང་སེམས་ཅན་དེ་དག་གིས་གནོད༷་པ༷་ཇི་ལྟ་བུ་བྱས་ཀྱང་སླར་ཡང་བརྩེ་བས་བལྟས་ནས་བཟོ༷ད་པར་བྱེད་པའི་ཚུལ་ལ༷་བསླབ༵་པར་བྱ་བ་ཡིན་ནོ། །དེ་ཡང་ད་ལྟ་ལས་དང་པོ་པའི་ཚེ་ན་ཇི་བཞིན་པ་མི་འོང་ནའང་གཞན་ལ་ཕན་འདོགས་འདོད་ཀྱི་བསམ་པ་བཟང་པོས་བློ་ཡང་ཡང་བཅོས་ཏེ་གལ་ཏེ་གཞན་ལ་རྣམ་པར་འཚེ་བའི་བློ་སྐྱེས་ན་རང་གིས་རང་ལ་ཁྲེལ་བརྡས་བྱས་ཏེ་དེ་མ་ཐག་སླར་ཡང་ཡུལ་དེ་ལ་ཆེད་ད་དམིགས་ནས་བྱམས་པ་བསྒོམ་ཞིང་། རྒྱུན་ད་ལུས་ཀྱིས་སེམས་ཅན་ལ་ཕན་ཅི་ཐོགས་དང་། སྤྲང་པོ་རྣམས་ལ་བཟའ་བཏུང་གིས་ཕན་འདོགས་སོགས་ལོངས་སྤྱོད་ཅི་ནུས་སུ་གཏོང་བའི་སྒོ་ནས་དང་། གཞན་དགེ་བ་ལ་སྦྱོར་བ་དང་། རང་གི་དགེ་རྩ་བསྔོ་བ་སོགས་ཀྱིས་ཀྱང་སེམས་ཅན་བདེ་བའི་ཐབས་འབའ་ཞིག་ལྷུར་ལེན་པའི་ཐབས་ལ་ཅི་ནུས་སུ་བརྩོན་པར་བྱའོ། །དེ་ལྟར་བསྒོམས་པའི་ཕན་ཡོན་ནི། ཐར་པ་ཆེན་པོའི་མདོ་ལས། གང་ཞིག་འཇིག་རྟེན་རྣམ་དག་ན། །བསྐལ་པ་གཅིག་གི་བར་དག་ཏུ། །ཚུལ་ཁྲིམས་དག་ནི་བསྲུང་བ་བས། །སྐྱེས་བུའི་སྐད་ཅིག་དགའ་བ་ཙམ། །དེ་བས་བྱམས་པ་སྤྱད་པས་མཆོག །གང་གིས་འཇིག་རྟེན་ཁམས་འདི་རུ། །ལུས་དང་ངག་ཡིད་སྡིག་སྤྱད་དེ། །ངན་སོང་གསུམ་ད་ལྟུང་ངེས་ཀྱང་། །བྱམས་སེམས་དེ་ཡིས་འཕྲལ་ད་འབྱངས། །ཞེས་དང་། སློབ་དཔོན་འཕགས་པས། ལྷ་མི་དགའ་བར་འགྱུར་བ་༡དང་། །དེ་དག་ཀྱང་ནི་བསྲུང་བ་༢དང་། །དག་༣དང་མཚོན་གྱིས་མི་གནོད་༤དང་། །ཡིད་བདེ་བ་༥དང་བདེ་མང་༦དང་། །འབད་པ་མེད་པར་དོན་འཐོབ་༧དང་། །རྣམ་པར་གྲོལ་བར་མ་གྱུར་ཀྱང་། །ཚངས་པའི་འཇིག་རྟེན་སྐྱེ་འགྱུར་༨ཏེ། །བྱམས་ཆོས་ཡོན་ཏན་བརྒྱད་འཐོབ་བོ། །ཞེས་སོ། །དེ་ཡང་མོས་པས་སྤྱོད་པའི་དས་སུ་སེམས་ཅན་ཐམས་ཅད་ཐོག་མ་མེད་པ་ནས་ཕ་མ་སོགས་གཉེན་བཤེས་སུ་མ་གྱུར་པ་མེད་པའི་ཚུལ་ཤེས་པའི་རྒྱུའི་དེ་རྣམས་ལ་བྱམས་སེམས་སྐྱེ་བ་ནི་སེམས་ཅན་ལ་དམིགས་པ་དང་། མ་དག་ས་བདན་ད་ཆོས་ཐམས་ཅད་རང་བཞིན་མེད་པ་ལ་དེ་ལྟར་མ་རྟོགས་པའི་མངོན་པར་ཞེན་པ་ཅན་རྣམས་ལ་ཆོས་ཀྱིས་ཕན་བཏགས་ནས་ཆོས་ཉིད་རྟོགས་པར་འདོད་པ་ཆོས་ལ་དམིགས་པ་དང་། ས་བརྒྱད་པ་ཡན་ཆད་ད་རྟོག་མེད་ལྷུན་གྱིས་གྲུབ་པའི་ཚུལ་ད་བྱམས་པ་འབྱུང་བ་ནི་དམིགས་པ་མེད་པ་ཞེས་བྱ་སྟེ་སྙིང་རྗེ་སོགས་ལའང་དེ་བཞིན་ནོ། །གཉིས་པ་སྙིང་རྗེའི་དམིགས་རྣམ་ནི། སྙིང༷་རྗེ༷་ཚད་མེད་པའི༷་ངོ༷་བོ༷་གང་ཞེ་ན། དམིགས་པ་ནི་མཐའ་ཡས་པའི་སེམས་ཅན་གཞན༷་ཐམས་ཅད་ཀུན་གྱི༷་རང་བཞིན་སྡུག༷་བསྔལ༷་གསུམ་མམ་བརྒྱད་ཀྱིས་དམ་ལ་བཞག་པ་ལས་མ་འདས་པ་ལ༵། རྣམ་པ་ནི་སྡུག་བསྔལ་དེ་དག་དང་བྲལ་བར་འདོད་པ་ཡིན་ཀྱང་། བྲལ་འདོད་ཀྱི་འདན་པ་ཙམ་ཁོ་ན་མ་ཡིན་པར་རང་ཉིད་ཀྱི་སྟེང་ད་བབ་པ་བཞིན་སྙིང་གི་ཁུང་རུས་པའི་གཏིང་ནས་བཟོད༷་བརླག་མེད་པའི་སེམས་ཀྱིས་ཅི་མི་སྙམ་ད་རང་གར་འཇོག་མི༷་ཕོད༷་པ་དཔེར་ན་བུ་སྡུག་གུ་མི་གཙང་བའི་དོང་ད་ལྷུང་ན་ཕ་ཚམ་ཚོམ་མེད་པར་འཇུག་པ་ལྟར་བདག་ཉིད་ཁོ་ནས་སྡུག་བསྔལ་དེ་ཐམས་ཅད་དང་བྲལ་བ་ཞིག་ངེས་པར་བྱའོ་སྙམ་པའི༷་སེམས༷་སྟོབས༷་དྲག༷་པོ༷་དང༵་བཅས་པའི་སྒོ་ནས་དངོས་བརྒྱུད་གང་རུང་ད་སྒོ་གསུམ་ལོངས་སྤྱོད་དང་བཅས་པ་ཐམས་ཅད་དོན་དེ་ཉིད་ཀྱི་ཕྱིར་ད་འགྲོ་བ་ལ་བརྩོན་པར་བྱའོ། །བྱམས་པ་དང་སྙིང་རྗེ་གཉིས་ཀྱི་ཁྱད་པར་ཡུལ་ནད་པ་ལྟ་བུ་ནད་ལས་གྲོལ་འདོད་ད་འདྲ་ཡང་། ནད་མེད་པའི་བདེ་བ་དང་མི་ལྡན་པ་ཞིག་དམིགས་ཡུལ་ད་བྱས་ནས་དེ་དང་ལྡན་པར་འདོད་པ་བྱམས་པ། ནད་ཀྱི་སྡུག་བསྔལ་ལ་དམིགས་ནས་དེ་དང་བྲལ་བར་འདོད་ན་སྙིང་རྗེ་ཡིན་ཏེ་དོན་གཞན་ཕན་གྱི་བློར་ཐམས་ཅད་གཅིག་ཀྱང་དམིགས་རྣམ་གྱིས་ཁྱད་པར་འབྱེད་པའོ། །དེ་ལ་དབྱེ་ན་ཉེས་པ་བྱེད་པའི་སེམས་ཅན་ལ་དམིགས་པའི་སྙིང་རྗེ་དང་། སྡུག་བསྔལ་བའི་སེམས་ཅན་ལ་དམིགས་པའི་སྙིང་རྗེ་དང་། རྐྱེན་དང་མི་ལྡན་པས་རྣམ་པར་གྲོལ་བ་མེད་པའི་སེམས་ཅན་ལ་དམིགས་པའི་སྙིང་རྗེ་གསུམ་ལས། དང་པོ་ནི་འགྲོ་དྲུག༷་གི་སེམས་ཅན་མཐའ༷་དག༷་སྡུག༷་བསྔལ༷་གྱི་རྒྱུ༷་བདག་ཏུ་འཛིན་པའི་དབང་ད་མ་གྱུར་པ་འགའ་ཡང་མེད་པ་དང་། བདག་ཏུ་འཛིན་པ་དེའི་དབང་གིས་ལ་ལས་ནི་ཉོན་མོངས་པས་ཀུན་ནས་བསླངས་ཏེ་སྡིག་པ་མི་དགེ་བའི་ལས་སྣ་ཚོགས་པ་ལ་སྤྱོད་པ་མཐོང་ནས་འདི་ཐམས་ཅད་ཀྱི་རྒྱུད་ཀྱི་བདག་ཏུ་འཛིན་པའི་རྟོག་པ་འདི་དྲུངས་ནས་ཕྱུང་སྟེ་ཉོན་མོངས་པ་དང་སྡིག་པའི་ལས་ཐམས་ཅད་རྒྱུན་ཆད་པ་ཞིག་བྱ་སྙམ་པ་དང་། གཉིས་པ་ནི་སེམས་ཅན་ལ་ལ་དག་འབྲས༷་བུ་སྡུག་བསྔལ་དངོས་ཀྱི༵་ཡོ་ལང་ལ་སྤྱོད་ཅིང་རི་དྭགས་མཐའ༷་ལ༷་གཅུར༷་བ་བཞིན་ཐར་བའི་ཐབས་དང་བྲལ་བ་མཐོ༷ང་ནས་སྡུག་བསྔལ་དེ་ཐམས་ཅད་ཐབས་སྣ་ཚོགས་ཀྱིས་ངེས་པར་སེལ་བ་ཞིག་བདག་གིས་བྱ་སྙམ་པ་དང་། གསུམ་པ་ནི་སེམས་ཅན་གང